Nýtt ár gefur tilefni til að líta yfir liðið ár , hvað var gott , hvað var slæmt og hvað mátti fara betur . Og skipuleggja árið sem er að byrja , setja sér markmið og jafnvel strengja áramótaheit . Séð og heyrt spurði Evu um hvað hafi staðið upp úr 2019 , hvað 2020 ber í skauti sér og hvort hún setti sér áramótaheiti eða markmið . „ Það var svo margt geggjað sem gerðist á árinu 2019 en ætli það allrastærsta sé ekki verkefni sem mig hefur alltaf dreymt um að vinna að . Ég man hvar ég var þegar ég fékk símtalið um að vera boðið í prufu fyrir nýja sjóvarpsþætti sem væru að fara í gang . Ég stóð inni í Primark í London og hélt á Frozen bol . Eftir að ég skellti á var ég með svo mikinn hjartslátt að ég þurfti að yfirgefa verslunina með enga poka . Er heim kom rúllaði svo boltinn af stað og í lok febrúar munu þættirnir Mannlíf birtast á skjánum í Sjónvarpi Símans . Snillingarnir hjá Saga Film hafa leitt mig af fagmennsku í gegnum hvert einasta skref og þetta er búið að vera algjört draumaverkefni . Spice Girls-tónleikar sem ég fór með mömmu og Tinnu , systir minni , á toppuðu líka gelgjuna sem býr í hjartanu mínu og átti ég helgi með þeim sem ég mun seint gleyma . Spice Girls live og símatalið góða í Primark , “ segir Eva um árið 2019 . Hún segist setja sér markmið frekar en áramótaheit : „ Ég er ekki týpan sem set mér áramótaheit , sem er mjög skrýtið því ég er rosalega skipulögð . Ég ætti í raun að vera með langan lista um hver áramót miðað við það . En ég er frekar manneskjan sem set mér reglulega yfir árið ný markmið og reyni svo allt sem ég get að láta þau rætast . Ef þau rætast ekki , þá er það allt í lagi , því eitthvað annað kemur í staðinn . Það hefur hentað mér vel hingað til , “ segir Eva . „ Mig langar til að vinna meira við sjónvarp , mér finnst ótrúlega gaman að fá að stökkva í útvarpið endrum og eins og svo þrífst ég á sviði að skemmta fólki . Að geta komið fólki til að hlæja fyllir mig svo miklum innblæstri og ég vona að ég fái að upplifa þann innblástur áfram . Ég er búin að vera með 100 bolta á lofti og ætla að halda áfram að henda þeim hátt upp . Planið mitt fyrir 2020 er að dreyma stærri drauma og láta þá rætast . Ég veit hverjir þessir draumar eru og hugsa um þá daglega . Er ótrúlega þakklát fyrir þetta allt . “